TCC ชนซิลลิ่ง 30% อานิสงส์ราคาถ่านหินโลกดีดตัวแรง
TCC ชนซิลลิ่ง 30% รับปัจจัยบวกราคาถ่านหินในตลาดโลกปรับตัวสูงขึ้นต่อเนื่อง อีกทั้งวานนี้ได้ทำนิวไฮในรอบหลายปี 
3 ก.ย. 2564

ผู้สื่อข่าวรายงานว่าวันนี้ (3 ก.ย. 2564) ราคาหุ้นบริษัท ไทย แคปปิตอล คอร์ปอเรชั่น จำกัด (มหาชน) หรือ TCC ณ เวลา 15.17 น. อยู่ที่ระดับ 0.75 บาท เพิ่มขึ้น 0.17 บาท หรือ 29.31% โดยทำจุดสูงสุดที่ 0.75 บาท และทำจุดต่ำสุดที่ 0.67 บาท ด้วยมูลค่าการซื้อขาย 110.99 ล้านบาท

นายมงคล พ่วงเภตรา ผู้ช่วยกรรมการผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า ราคาหุ้น TCC ที่ปรับตัวแรงน่าจะได้รับผลดีจากราคาถ่านหินในตลาดโลกที่ปรับตัวสูงขึ้นต่อเนื่อง และวานนี้ก็ทำนิวไฮในรอบหลายปี โดยราคาถ่านหินตลาดล่วงหน้า (Newcastle) ส่งมอบเดือน ต.ค. 2564 ล่าสุด ปิดที่ 175.05 เหรียญต่อตัน เพิ่มขึ้น 1.95 เหรียญ หรือ 1.13% ซึ่งรายได้ส่วนใหญ่ของ TCC มาจากธุรกิจถ่านหิน
อนึ่ง TCC รายงานผลประกอบการในไตรมาส 2/2564 พลิกมีกำไร 2.47 ล้านบาท จากไตรมาสเดียวกันของปีก่อนขาดทุน 9.26 ล้านบาท